《归咏》
清代·鲍作雨

我来定海游，不唾定海井。晨衙炯周防，夕柝集深省。

孤傲笑难降，参咨恧多幸。晶晶海色澄，斤斤军行整。

山光入北牖，仿像羲皇境。衰眊怪善忘，老懒苦便静。

遗响流逵鸿，遁迹随野黾。还往桂花时，弥年信俄顷。

忆昨飓母飞，摧绝估樯影。急雨倾天河，十日余凉冷。

才觉宿疾廖，且喜尘事屏。无睡神亦恬，微吟宵转永。

作者简介：清浙江瑞安人，字云楼。道光元年举人。有《周易择言》、《六吉斋诗钞》。